2001E0555 — HR — 23.05.2011 — 003.003

►B ZAJEDNIČKA AKCIJA VIJEĆA od 20. srpnja 2001. o osnivanju Satelitskog centra Europske unije (2001/555/ZVSP) ( L 200, 25.7.2001, p.5)









▼B

ZAJEDNIČKA AKCIJA VIJEĆA

od 20. srpnja 2001.

o osnivanju Satelitskog centra Europske unije

(2001/555/ZVSP)







VIJEĆE EUROPSKE UNIJE, uzimajući u obzir Ugovor o Europskoj uniji, a posebno njegov članak 14., budući da: (1) Dana 10. studenoga 2000. Vijeće je iskazalo svoju načelnu suglasnost o osnivanju Satelitskog centra u okviru Europske unije koji inkorporira relevantna obilježja postojećih struktura Zapadnoeuropske unije (ZEU). (2) Osnivanje Satelitskog centra Europske unije nužno je za jačanje ranog upozoravanja i funkcija nadgledanja kriza u okviru Zajedničke vanjske i sigurnosne politike (ZVSP), a posebno Europske sigurnosne i obrambene politike (ESOP). (3) Statut i struktura Centra trebali bi mu omogućiti sukladnost sa zahtjevima Europske unije i njezinih država članica te ispunjenje svojih zadaća u uskoj suradnji sa Zajednicom, a posebno s Centrom Komisije za zajednička istraživanja, nacionalnim i međunarodnim institucijama. Trebao bi biti usklađen s Europskom strategijom za svemir koju je Vijeće potvrdilo 16. studenoga 2000. (4) Satelitski centar Europske unije trebao bi imati pravnu osobnost, istodobno održavajući bliske veze s Vijećem i uzimajući u obzir opće političke odgovornosti Europske unije i njezinih institucija. (5) U skladu s člankom 6. Protokola o stajalištu Danske koji je priložen Ugovoru o Europskoj uniji i Ugovoru o osnivanju Europske zajednice, Danska ne sudjeluje u izradi i provedbi odluka i akcija Europske unije koje imaju obrambene implikacije. Međutim, ova odredba ne isključuje sudjelovanje Danske u civilnim aktivnostima Centra na temelju objavljene spremnosti Danske da doprinese pokrivanju troškova Centra koji nemaju obrambene implikacije, budući da: DONIJELO JE OVU ZAJEDNIČKU AKCIJU:







Članak 1.

Osnivanje

1. Ovime se osniva Satelitski centar Europske unije, dalje u tekstu „Centar”. S radom započinje 1. siječnja 2002.

2. Sjedište Centra je u mjestu Torrejón de Ardoz, Španjolska.

▼M1 —————

▼M1

Članak 2.

Misija

1. Centar, u skladu s Europskom strategijom sigurnosti ( 1 ), podupire Europsku uniju u donošenju odluka u području ZVSP-a, a posebno ESOP-a, uključujući i operacije Europske unije za upravljanje krizama, i to dostavljanjem, prema potrebi, proizvoda koji su rezultat analiza satelitskih snimaka i dodatnih podataka, uključujući i snimke iz zraka, kao i s tim povezanih usluga, u skladu s člancima 3. i 4.

2. U okviru te misije, glavni tajnik/visoki predstavnik će, na temelju odgovarajućeg zahtjeva te ako to dopuštaju mogućnosti Centra, naložiti Centru da se proizvodi ili usluge dostave:

i. državi članici ili Komisiji;

ii. trećim državama koje su izrazile suglasnost s odredbama određenima u Prilogu u vezi s pridruživanjem djelatnostima Centra;

iii. ako je zahtjev važan za područje ZVSP-a, a posebno ESOP-a, međunarodnim organizacijama kao što su Ujedinjeni narodi (UN), Organizacija za europsku sigurnost i suradnju (OESS) i Organizacija Sjevernoatlantskog ugovora (NATO).

▼M3

5. Od 1. srpnja 2011., nakon raspuštanja Zapadnoeuropske unije („ZEU”), Centar obavlja administrativne zadaće određene u članku 23.a.

▼B

Članak 3.

Politički nadzor

Politički i sigurnosni odbor (PSC) će, u skladu sa svojim odgovornostima za ZVSP, a posebno za ESOP, obavljati politički nadzor nad aktivnostima Centra i davati smjernice glavnom tajniku/visokom predstavniku o prioritetima Centra.

Članak 4.

Operativne smjernice

1. Glavni tajnik/visoki predstavnik daje Centru operativne smjernice, ne dovodeći u pitanje odgovornosti Uprave odnosno ravnatelja Centra, kako je određeno u ovoj Zajedničkoj akciji.

2. U izvršavanju svojih zadataka navedenih u ovom članku, glavni tajnik/visoki predstavnik podnosi izvještaj Političkom i sigurnosnom odboru prema potrebi, a barem jednom svakih šest mjeseci.

Članak 5.

Proizvodi Centra

1. Proizvodi centra koji su rezultat zahtjeva podnesenih u skladu s člankom 2. stavkom 1., člankom 2. stavkom 3. i člankom 2. stavkom 4., dostupni su pri Glavnom tajništvu Vijeća, državama članicama, Komisiji i stranki koja je podnijela zahtjev, u skladu s primjenjivim sigurnosnim odredbama. Dostupni su i trećim državama koje su pristale na odredbe određene u Prilogu, u skladu s tim odredbama.

2. Radi transparentnosti, glavni tajnik/visoki predstavnik stavlja na raspolaganje sve zahtjeve vezane za zadatke, podnesene u skladu s člankom 2., državama članicama i Komisiji te trećim državama koje su pristale na odredbe navedene u Prilogu, u skladu s detaljnim pravilima navedenima u tim odredbama.

3. Proizvodi centra koji su rezultat zahtjeva podnesenih u skladu s člankom 2. stavkom 2. dostupni su državama članicama, Komisiji i/ili trećim državama koje su pristale na odredbe navedene u Prilogu, na temelju odluke strane koja je podnijela zahtjev.

▼M2

4. Politički i sigurnosni odbor može uputiti glavnog tajnika/visokog predstavnika da proizvode Centra proizašle iz zahtjeva danih u skladu s člankom 2. stavkom 1. stavi na raspolaganje bilo kojoj imenovanoj trećoj državi, ovisno o svakom slučaju.

▼B

Članak 6.

Pravna osobnost

Centar posjeduje pravnu osobnost potrebnu za obavljanje svojih zadaća i postizanje svojih ciljeva. Svaka država članica poduzima mjere kojima bi se Centru prema potrebi dodijelila pravna i poslovna sposobnost koja se priznaje pravnim osobama sukladno nacionalnim propisima. Centar posebno može stjecati ili raspolagati pokretnom ili nepokretnom imovinom i može biti stranka u pravnom postupku. Centar je neprofitan.

Članak 7.

Uprava

1. Centar ima Upravu koja usvaja njegove godišnje i dugoročne programe rada te odgovarajući proračun. Uprava je forum za raspravljanje pitanja vezanih uz rad, osoblje i opremu Centra.

2. Upravom predsjeda glavni tajnik/visoki predstavnik ili u slučaju njegove odsutnosti, njegov predstavnik. Glavni tajnik/visoki predstavnik izvještava Vijeće o radu Uprave.

3. Uprava se sastoji od jednog predstavnika kojeg imenuje svaka država članica i jednog kojeg imenuje Komisija. Svakog člana Uprave može predstavljati ili pratiti zamjenik. Pisma o imenovanju, propisno odobrena od države članice ili Komisije, upućuju se, prema potrebi, glavnom tajniku/visokom predstavniku.

4. Ravnatelj Centra ili njegov zastupnik u pravilu prisustvuju sastancima Uprave. Glavni tajnik Vojnog osoblja i predsjednik Vojnog odbora ili njihovi predstavnici mogu također prisustvovati sastancima.

5. Odluke Uprave donose zastupnici država članica kvalificiranom većinom pri čemu se glasovi ponderiraju u skladu s člankom 23. stavkom 2. trećim podstavkom Ugovora o Europskoj uniji, ne dovodeći u pitanje članak 13. stavak 2. ove Zajedničke akcije. Uprava donosi svoj pravilnik.

6. Predsjednik saziva sastanak Uprave najmanje dvaput godišnje i na zahtjev najmanje jedne trećine njegovih članova.

7. Uprava može odlučiti uspostaviti ad hoc radnu skupinu ili stalni odbor čija je struktura istovjetna strukturi Uprave, koji će se baviti određenim predmetima ili pitanjima iz njezine cjelokupne nadležnosti te će djelovati pod njezinim nadzorom. Odlukom o osnivanju takve skupine ili odbora određuje se mandat, sastav i trajanje.

Članak 8.

Ravnatelj

1. Uprava imenuje ravnatelja Centra među državljanima država članica. Države članice predaju kandidature glavnom tajniku/visokom predstavniku koji ih prosljeđuje Upravi. Ravnatelj se imenuje na razdoblje od tri godine, s jednim mogućim produžetkom mandata od dvije godine.

▼M1

2. Direktor, nakon odobrenja upravnog odbora, imenuje zamjenika direktora Centra. Zamjenik direktora imenuje se na tri godine, uz mogućnost produženja mandata za još tri godine. Direktor je odgovoran za zapošljavanje svog ostalog osoblja Centra.

▼B

3. Ravnatelj osigurava izvršenje misije Centra u skladu s člankom 2. Ravnatelj dodatno podupire visoki stupanj stručnosti i profesionalizma u Centru, kao i djelotvornost i učinkovitost u provođenju njegove misije. Ravnatelj poduzima sve mjere potrebne za ostvarenje tog cilja, uključujući osposobljavanje osoblja i provođenje istraživanja i razvojnih projekata koji pomažu ostvarenju misije.

4. Ravnatelj je također odgovoran za:

— pripremu rada Uprave, posebno pripremu nacrta godišnjeg programa rada Centra,

— svakodnevno vođenje Centra,

— pripremu izvještaja o prihodima i rashodima i provođenje proračuna Centra,

— sigurnosne aspekte,

— sva pitanja vezana uz osoblje,

— obavješćivanje Političkog i sigurnosnog odbora o godišnjem programu rada,

— osiguravanje bliske suradnje i razmjene informacija sa službama Zajednice koje se bave svemirom, a posebno s Centrom Komisije za zajednička istraživanja,

— uspostavu kontakata s drugim nacionalnim i međunarodnim institucijama koje se bave svemirom.

5. U okviru programa rada i proračuna Centra, ravnatelj je ovlašten za sklapanje ugovora, zapošljavanje osoblja koje se odobrava proračunom i za bilo koje troškove potrebne za rad Centra.

6. Ravnatelj priprema godišnji izvještaj o radu Centra do 31. ožujka naredne godine. Izvještaj se šalje Upravi i Vijeću, a Vijeće ga prosljeđuje Europskom parlamentu, Komisiji i državama članicama.

7. Ravnatelj odgovara Upravi.

8. Ravnatelj je pravni zastupnik Centra.

Članak 9.

Osoblje

1. Osoblje Centra, uključujući ravnatelja, sastoji se od ugovornih zaposlenika koji se zapošljavaju na najširoj mogućoj osnovi među državljanima država članica. ►M1 ————— ◄

2. Osoblje imenuje ravnatelj na temelju zasluga i putem poštenog i transparentnog natječajnog postupka.

3. Odredbe koje se odnose na osoblje Centra donosi Vijeće koje djeluje na preporuku ravnatelja.

Članak 10.

Sigurnost

1. Centar primjenjuje sigurnosne propise Vijeća utvrđene u Uredbi 2001/264/EZ ( 2 ).

2. Centar osigurava odgovarajuću sigurnost i brzinu u svojoj komunikaciji s Glavnim tajništvom Vijeća, uključujući vojno osoblje EU-a.

▼M1

Članak 11.

Program rada

1. Direktor do 30. rujna svake godine utvrđuje nacrt programa rada za sljedeću godinu zajedno s nacrtom dugoročnog programa rada koji sadrži okvirne naznake za dodatne dvije godine, te sve to podnosi upravnom odboru.

2. Upravni odbor do 30. studenoga svake godine odobrava godišnji i dugoročni program rada.

▼B

Članak 12.

Proračun

1. Sve stavke prihoda i rashoda Centra uključuju se u procjene koje se izrađuju za svaku financijsku godinu koja odgovara kalendarskoj godini i iskazuju se u proračunu Centra, koji uključuje popis osoblja.

2. Prihodovna strana i rashodovna strana iskazane u proračunu Centra uravnotežene su.

▼M1

3. Prihodi Centra sastoje se od doprinosa država članica, osim Danske, u skladu s ljestvicom bruto nacionalnoga dohotka (BND), plaćanja s naslova naknada za pružene usluge i ostalih prihoda.

4. Zahtjevi za izvršavanje zadaća, podnijeti u skladu s člankom 2. stavkom 2., mogu podlijegati naknadama za povrat troškova, sukladno smjernicama utvrđenima u financijskim pravilima Centra iz članka 15.

▼M1 —————

▼M1

Članak 13.

Proračunski postupak

1. Direktor upravnom odboru do 30. rujna svake godine podnosi godišnji nacrt proračuna Centra koji obuhvaća administrativne izdatke, operativne izdatke i očekivane prihode za sljedeću financijsku godinu, ali i dugoročnu procjenu izdataka i prihoda, uzimajući u obzir dugoročni nacrt programa rada.

2. Upravni odbor jednoglasnom odlukom predstavnika država članica do 30. studenoga svake godine donosi godišnji proračun Centra.

3. U slučaju neizbježnih, iznimnih ili nepredvidivih okolnosti, direktor može upravnom odboru predložiti nacrt rebalansa proračuna. Upravni odbor, uzimajući u obzir hitnost, donosi rebalans proračuna jednoglasnom odlukom predstavnika država članica.

▼B

Članak 14.

Kontrola proračuna

1. Kontrolu obveza i plaćanja svih rashoda te knjiženja i naplate svih prihoda provodi neovisni financijski kontrolor kojeg imenuje Uprava.

2. Najkasnije do 31. ožujka svake godine ravnatelj dostavlja Vijeću na uvid i Upravi detaljne račune svih prihoda i rashoda iz prethodne financijske godine te izvještaj o radu Centra.

3. Odbor daje razrješnicu Ravnatelju s obzirom na provođenje proračuna.

Članak 15.

Financijska pravila

Uprava, uz suglasnost Vijeća, a na prijedlog ravnatelja, izrađuje detaljna financijska pravila, posebno određujući postupak koji je potrebno slijediti za utvrđivanje i provođenje proračuna Centra.

Članak 16.

Privilegije i imuniteti

Privilegije i imuniteti potrebni za obnašanje dužnosti Centra, ravnatelja Centra i njegova osoblja, predviđaju se ugovorom među državama članicama.

▼M1

Članak 17.

Upućivanje osoblja

1. U dogovoru s direktorom, Centru na određeno razdoblje mogu biti upućeni stručnjaci iz država članica i službenici institucija ili agencija Europske unije bilo da preuzmu položaje u organizacijskoj strukturi Centra bilo da sudjeluju u posebnim zadaćama i projektima.

2. U slučaju krize, Centar može biti osnažen stručnim osobljem koje upućuju države članice, Komisija ili Glavno tajništvo Vijeća. Potrebu za takvim dodjeljivanjem kao i njegovo trajanje određuje glavni tajnik/visoki predstavnik nakon savjetovanja s direktorom Centra.

3. Odredbe u vezi s upućivanjem donosi upravni odbor na prijedlog direktora.

4. Članovi osoblja u interesu službe mogu na određeno razdoblje biti upućeni da preuzmu položaj izvan Centra, u skladu s odredbama koje se odnose na osoblje Centra.

▼B

Članak 18.

Pravna odgovornost

1. Ugovorna odgovornost Centra uređuje se zakonom koji se primjenjuje na odnosni ugovor.

2. Osobna odgovornost osoblja prema Centru uređuje se relevantnim odredbama koje se primjenjuju na osoblje Centra.

Članak 19.

Pristup dokumentima

Na prijedlog ravnatelja, Uprava do 30. lipnja 2002. usvaja pravila o javnom pristupu dokumentima Centra, uzimajući u obzir načela i ograničenja propisana Uredbom br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije ( 3 ).

Članak 20.

Stajalište Danske

Danski član Uprave sudjeluje u radu Uprave u potpunosti u skladu s člankom 6. Protokola o stajalištu Danske koji je priložen Ugovoru o Europskoj uniji i Ugovoru o osnivanju Europske zajednice.

Danska može glavnom tajniku/visokom predstavniku uputiti zahtjeve koji nemaju obrambene implikacije u skladu s člankom 2. stavkom 2.

Proizvodi koji proizlaze iz zadataka iz članka 2. bit će dostupni Danskoj pod istim uvjetima kao i drugim državama članicama, osim zahtjeva koji imaju obrambene implikacije sukladno članku 2. stavcima 2., 3. i 4. i proizvoda koji proizlaze iz njih.

Danska ima pravo upućivati osoblje u Centar u skladu s člankom 17.

▼M1

Članak 20.a

Uključenost Komisije

Komisija je u potpunosti uključena u rad Centra. Centar s Komisijom uspostavlja potrebne administrativne aranžmane i radne odnose, s ciljem povećavanja sinergije i izbjegavanja nepotrebnoga udvostručivanja i to razmjenom stručnoga znanja i savjetovanja u onim područjima u kojima se djelatnosti Komisije presijecaju s misijom Centra i u kojima su djelatnosti Centra važne za djelatnosti Zajednice.

▼M2

Članak 21.

Pridruživanje trećih država

Neovisno o članku 5., članice NATO-a koje nisu članice EU-a i druge države koji su kandidatkinje za pristupanje EU-u imaju se pravo uključiti u djelatnosti Centra u skladu s odredbama iz Priloga.

▼M1

Članak 22.

Izvješćivanje

Glavni tajnik/visoki predstavnik do 31. srpnja 2011. podnosi izvješće Vijeću o funkcioniranju Centra koje je popraćeno, prema potrebi, odgovarajućim preporukama za njegov daljnji razvoj.

▼B

Članak 23.

Prijelazne odredbe

▼M1 —————

▼B

3. Centar zamjenjuje ZEU kao poslodavac osoblja koje je zaposleno na dan 31. prosinca 2001. Novi poslodavac poštuje obveze koje proizlaze iz postojećih ugovora s osobljem, kako je to određeno primjenjivim aktima.

▼M1 —————

▼M3

Članak 23.a

Administrativne zadaće nakon raspuštanja ZEU-a

1. Centar od 1. srpnja 2011., u ime Belgije, Francuske, Grčke, Italije, Luksemburga, Nizozemske, Njemačke, Portugala, Španjolske, i Ujedinjene Kraljevine (dalje u tekstu „deset država članica”), obavlja sljedeće preostale administrativne zadaće ZEU-a:

(a) upravljanje mirovinama bivšeg osoblja ZEU-a;

(b) upravljanje socijalnim planom ZEU-a;

(c) upravljanje bilo kakvim sporovima između ZEU-a i bilo kojeg člana njegovog bivšeg osoblja i provedba odluka nadležnog Odbora za žalbe;

(d) pružanje pomoći desetorima državama članicama u vezi s likvidacijom imovine ZEU-a.

2. Upravljanje mirovinama bivšeg osoblja ZEU-a:

(a) odvija se u skladu s pravilima ZEU-a o mirovinama koja su na snazi 30. lipnja 2011. Prema potrebi, Odbor iz stavka 6. može izmijeniti ta pravila u okviru pravila o mirovinama koordiniranih organizacija;

(b) vodi Zajednički odjel za upravljanje mirovinama u okviru koordiniranih organizacija (dalje u tekstu: „JPAS/SCAP”). Vijeće u tu svrhu do 30. lipnja 2011. u ime deset država članica sklapa memorandum o sporazumu. ZEU također može biti stranka tog memoranduma o sporazumu. Taj memorandum o sporazumu odobrava Odbor iz stavka 6., a potpisuje ga njegov predsjednik.

Svi sporovi u vezi s tim mirovinama u koje je uključeno bivše osoblje ZEU-a rješavaju se u skladu s člankom 3.

3. Svi sporovi između ZEU-a i bilo kojeg člana njegovog bivšeg osoblja podliježu pravilima ZEU-a o rješavanju sporova koji su na snazi 30. lipnja 2011.

Pravila o rješavanju sporova ažurira Odbor iz stavka 6. s ciljem njihove provedbe od 1. srpnja 2011. u okviru Centra.

Status bivšeg osoblja ZEU-a uređuju pravila ZEU-a o osoblju koja su na snazi 30. lipnja 2011., svi primjenjivi ugovori, sve druge primjenjive odluke ZEU-a i socijalni plan ZEU-a.

4. Upravljanje socijalnim planom ZEU-a odvija se u skladu sa socijalnim planom koji je ZEU usvojio 22. listopada 2010. Upravljanje također mora biti u skladu s bilo kakvom kasnijom obvezujućom odlukom nadležnog Odbora za žalbe i sa svim odlukama koje donesu ZEU i Odbor iz stavka 6. za provedbu takve odluke.

5. Pružanje pomoći u procesu likvidacije imovine ZEU-a uključuje upravljanje bilo kakvim pravnim ili financijskim pitanjem koje proizlazi iz raspuštanja ZEU-a, koje se obavlja sukladno smjernicama Odbora iz stavka 6.

6. Sve odluke u vezi sa zadaćama određenima u ovom članku, uključujući odluke Odbora iz ovog članka, jednoglasno donosi Odbor sastavljen od predstavnika deset država članica. Odbor u tom sastavu odlučuje kako će mu predsjedavati jedan od njegovih članova. Direktor Centra ili njegov predstavnik mogu biti nazočni na sastancima Odbora u tom sastavu. Predsjednik saziva sastanak Odbora najmanje jednom godišnje ili na zahtjev najmanje troje njegovih članova. Ad hoc sastanci Odbora mogu se sazvati na razini stručnjaka kako bi se raspravilo o posebnim temama ili pitanjima. Odluke Odbora mogu se donijeti pisanim postupkom.

7. Centar zapošljava osoblje koje je potrebno za obavljanje zadaća navedenih u stavku 1. Ako bilo koja od deset država članica ponudi upućivanje osobe u tu svrhu, zapošljava se ta osoba. Ako to nije slučaj, ili ako se upućivanjem ne mogu popuniti sva potrebna mjesta, s potrebnim se osobljem sklapaju ugovori. Primjenjuju se propisi o osoblju Centra, podložno odredbama ovog članka.

8. Sve stavke izdataka koji proizlaze iz, kao i prihodi povezani s provedbom ovog članka dio su posebnog proračuna Centra. Taj se proračun sastavlja za svaku financijsku godinu, koja odgovara kalendarskoj godini, a donosi ga Odbor iz stavka 6. djelujući na temelju prijedloga svog predsjednika, do 1. rujna svake godine. Prihodi i izdaci prikazani u tom proračunu moraju biti uravnoteženi. Proračun uključuje popis osoblja zaposlenog za obavljanje zadaća iz stavka 7. Prihodi se sastoje od doprinosa deset država članica, određenih u skladu s pravilima primjenjivima na njihove doprinose ZEU-u koja su na snazi 30. lipnja 2011., te od ostalih prihoda. S ciljem uspostave početnog fonda od 5,3 milijuna EUR, početni doprinosi koji iznose do 20 % tog iznosa uplaćuju se do 30. lipnja 2011. Odbor iz stavka 6. usvaja potrebna financijska pravila, koristeći se što je više moguće financijskim pravilima centra, te pravila o nadzoru proračuna i razrješnici. Do usvajanja takvih pravila primjenjuju se pravila ZEU-a.

9. Centar će do 30. lipnja 2011. sklopiti sporazum ili administrativni aranžman sa ZEU-om o provedbi ovog članka, koji odobrava Odbor iz stavka 6., a potpisuje njegov predsjednik.

▼B

Članak 24.

Ova Zajednička akcija stupa na snagu na dan donošenja.

Članak 25.

Ova se Zajednička akcija objavljuje u Službenom listu.









PRILOG

ODREDBE O UKLJUČIVANJU TREĆIH DRŽAVA U AKTIVNOSTI SATELITSKOG CENTRA EUROPSKE UNIJE

Članak 1.

Cilj

Ovim se odredbama utvrđuju opseg i detaljna pravila o uključivanju trećih država u aktivnosti Centra.

Članak 2.

Opseg

Treće zemlje spomenute u članku 21. Zajedničke akcije ovlaštene su:

— podnositi nacionalne zahtjeve za analizu snimaka koju provodi Centar,

— podnositi kandidature za upućivanje analitičara snimaka u Centar na određeno vrijeme,

— imati pristup proizvodima Centra u skladu s člankom 5. ovih odredbi.

Članak 3.

Zahtjevi za izvršenjem zadataka

1. Treće zemlje mogu, u skladu s člankom 2. stavkom 3. Zajedničke akcije, glavnom tajniku/visokom predstavniku podnijeti zahtjeve za analizu slikovnih snimaka koje provodi Centar.

2. Ako kapacitet Centra to dopušta, glavni tajnik/visoki predstavnik daje odgovarajuću uputu Centru u skladu s člankom 4. Zajedničke akcije.

3. Treće zemlje uz zahtjev šalju dodatne podatke i plaćaju Centru troškove u skladu s člankom 12. stavkom 4. Zajedničke akcije i pravilima o naknadi troškova koja su navedena u financijskim pravilima Centra. Treće zemlje navode mogu li se zahtjevi za zadacima i/ili proizvodima učiniti dostupnima ostalim trećim zemljama i međunarodnim organizacijama.

Članak 4.

Upućivanje analitičara snimki

1. Treće zemlje imaju pravo predlagati kandidate za upućivanje analitičara snimki na određeno vrijeme u Centar radi upoznavanja s njegovim radom.

2. Kandidature se razmatraju obzirom na raspoloživost radnih mjesta.

3. Prvi boravak traje šest mjeseci, a zatim se razmatra na temelju prijedloga ravnatelja Centra i ovisi o raspoloživim kapacitetima Centra za produljenje od najduže šest mjeseci. Razmatra se najšira moguća rotacija kandidata iz zainteresiranih trećih država.

4. Kandidati su iskusni analitičari snimki koji posjeduju profesionalne sposobnosti koje im omogućavaju rad s digitalnim slikama. Stručnjaci upućeni na određeno vrijeme normalno sudjeluju u operativnim aktivnostima Centra u kojima se koriste komercijalne snimke.

5. Analitičari snimki iz trećih država pridržavaju se određenih sigurnosnih propisa Centra i obvezuju se Centru na povjerljivost.

6. Treće zemlje pokrivaju plaće svojih analitičara snimki upućenih na rad u Centar i sve pripadajuće troškove kao što su dodaci, doprinosi za socijalno osiguranje, troškovi smještaja i putni troškovi, kao i sve dodatne troškove proračuna Centra, kako je određeno u detaljnim pravilima iz stavka 8.

7. Troškovi službenih putovanja povezanih s aktivnostima analitičara snimki iz trećih država, upućenih u Centar, pokrivaju se iz proračuna Centra.

8. Sva detaljna pravila za stručnjake upućene u Centar utvrđuje ravnatelj Centra.

Članak 5.

Raspoloživost proizvoda Centra

1. Glavni tajnik/visoki predstavnik obavještava treće zemlje kada traženi proizvodi postanu dostupni u Glavnom tajništvu Vijeća u skladu s člankom 2. Zajedničke akcije.

2. Zahtjevi za zadacima i proizvodima podneseni u skladu s člankom 2. stavkom 1. Zajedničke akcije bit će dostupni trećim zemljama kada glavni tajnik/visoki predstavnik ocijeni da je to bitno za razgovor, savjetovanje i suradnju s Europskom unijom na području ESOP-a.

3. Zahtjevi za zadacima i proizvodi Centra koji su rezultat zahtjeva podnesenih u skladu s člankom 2. stavcima 2., 3. i 4. Zajedničke akcije bit će dostupni trećim zemljama na temelju odluke strane koja je podnijela zahtjev.

Članak 6.

Sigurnost

Treće zemlje razmjenom pisama s Centrom potvrđuju da u svojim odnosima s Centrom i u vezi s njegovim proizvodima primjenjuju sigurnosne standarde utvrđene u Odluci Vijeća 2001/264/EZ, kao i one koje utvrde mogući pružatelji povjerljivih podataka.

Članak 7.

Savjetodavni odbor

1. Osniva se Savjetodavni odbor kojim predsjeda ravnatelj Centra ili njegov zastupnik, a sastavljen je od zastupnika članova Uprave i zastupnika trećih država koje su prihvatile ove odredbe. Savjetodavni odbor može se sastajati u različitim sastavima.

2. Savjetodavni odbor bavi se pitanjima od zajedničkog interesa koja spadaju u okvir ovih odredni.

3. Savjetodavni odbor saziva predsjednik barem dva puta godišnje, u Centru, na vlastitu inicijativu ili na zahtjev najmanje jedne trećine članova.

Članak 8.

Stupanje na snagu

1. Ove odredbe stupaju na snagu u svakoj trećoj zemlji prvog dana mjeseca nakon što nadležna tijela trećih država pošalju obavijest glavnom tajniku/visokom predstavniku o prihvaćanju uvjeta ovih odredbi.

2. Treća država obavještava glavnog tajnika/visokog predstavnika o svojoj odluci o prestanku primjene ove odredbe najmanje mjesec dana unaprijed.